
CLARE CONNELLY

En dyrekjøpt brud

Oversatt av Lena M. Bakke

MINISERIE: VILLE GRESKE BRYLLUP


Hete greske menn, målbevisste kvinner, penger i overflod og påkostede bryllup. Lidenskap og romantikk, sterke følelser og myke kyss – denne miniserien har alt du kan drømme om! Dette er andre del i Ville greske bryllup.

Clare Connelly vokste opp på landsbygda i Australia, i en familie med ivrige lesere. Mye av barndommen tilbrakte hun oppe i et tre med en Harlequin-bok i hånden. Clare er gift med sin egen ekte helt, og de og deres to barn bor i et hus nær havet. Ofte sitter hun og stirrer ut i luften, et godt tegn på at hun befinner seg i sine karakterers verden. Hun har en forkjærlighet for fransk mat og iskald champagne, og Harlequin-bøker er fortsatt yndlingsbøkene hennes.


Til Penny Jordan,

hvis vakre, sensuelle, romantiske Mills & Boon-romaner

har gitt meg timevis med romantisk leseglede,

for ikke å snakke om en visshet om at

alle drømmer kan bli til virkelighet. 


Prolog

For tolv år siden

«Hør på meg.»

Thanos kikket opp på broren, men kunne knapt se ham gjennom den rasende, vantro tåken som preget alle tanker og følelser.

«Vi skal få det tilbake.»

Thanos strammet grepet rundt pennen og vendte oppmerksomheten tilbake mot den harde svarte streken i bunnen av kontrakten. En salgskontrakt for Petó, selskapet som deres bestefar, Nicholas Stathakis, hadde skapt. Selskapet Thanos hadde lært seg å drive fra barnsben av. Selskapet som betød alt for ham.

«Nei.» Han slapp pennen ned på bordet, strakte ut sin en-nittisju høye kropp og strente rakrygget gjennom rommet.

Han visste at halvbroren betraktet ham og at Leonidas var like rasende og vantro. Men Leonidas taklet det bedre. Han var rolig utad, selv om verden raste sammen rundt dem, mens Thanos ville brenne ned bygningen på vei ut.

Han la hendene mot vinduene og stirret utover Athen sentrum. En gang hadde de styrt alt dette.

Men nå hadde faren ødelagt alt.

«Vi skal få det tilbake, Thanos», gjentok Leo innstendig. «Men vi må selge det nå.»

Kvalmen skar gjennom Thanos. Selge det? Juvelen i bestefarens forretningsimperium? Fordi faren hadde involvert selskapet med mafiaen?

Thanos strammet kjeven. Han ønsket å si at det fantes en annen utvei, en annen løsning. Plutselig var det som om han var åtte år igjen, og så moren gå sin vei. Han var åtte år og visste at han var årsaken til at en familie brøt sammen. Han var åtte, og alt var hans feil. Men dette var mye verre.

Nicholas hadde overlatt Petó i Thanos’ hender, og han hadde vært uforsiktig. Han hadde stolt på Dion Stathakis, faren deres, men burde ha oppdaget hva som foregikk.

Hva kunne han gjøre nå?

«Jeg orker ikke tanken på at noen andre skal drive dette selskapet.» Thanos’ stemme sprakk.

«Tror du jeg orker det?» knurret Leonidas. Thanos snudde seg mot broren, og blikkene som møttes, var enige. Denne situasjonen var feil på alle måter.

Leonidas’ ansikt myknet litt. «Men dette er det beste vi kunne håpe på. Kosta Carinedes vil ha Petó. Planen hans om å innlemme selskapet i eget logistikkimperium er god, og det samme er det nye merkenavnet. Petó vil overleve, Thanos, og fortsette å blomstre.»

Thanos’ mage trakk seg sammen. «Men ikke i våre hender.»

«Nei», erkjente Leonidas.

«Jeg vil ikke leve i en verden hvor dette selskapet ikke tilhører meg, Leonidas. På et eller annet vis skal Petó bli vårt igjen en dag.»

Leonidas nikket sakte, men Thanos var ikke fornøyd. «Sverg for meg, Leo. Sverg at vi skal rette opp denne feilen, og alle de andre feilgrepene til far, selv om det tar oss resten av livet.»

Leonidas pustet sakte ut. «Jeg sverger. Men du må signere kontrakten nå.»

Thanos nikket. Broren hadde rett. Allikevel glodde han olmt på papiret. Han tvang seg til å gripe pennen.

Så skriblet han navnet sitt nederst og sverget taust igjen at dette ikke var slutten.

Dette var på langt nær over. Petó var en del av blodet og DNA-et hans, og skulle alltid forbli det.


1

Alice brukte hele ti sekunder på å huske hvem hun var, og hva hun gjorde. I et kort øyeblikk hadde en eneste mann klart å tømme hodet hennes for alt annet: jobben, pliktene, haugen med legeregninger i vesken. Kredittkortet som nesten var på maksgrensen, vikariatet som var over om to uker, hvorpå hun igjen måtte finne en jobb, for ikke å snakke om morens stadig dårligere helse, og Alice som ikke klarte å finne en varig pleieløsning for henne. Alt dette fylte hodet hennes hvert sekund hver eneste dag, men i det øyeblikket, da heisdøren i glasstårnet som var Stathakis Tower åpnet seg, ble det helt stille i hodet, og hun kunne ikke annet enn å stirre.

De mandelformede øynene hennes fulgte bevegelsene hans gjennom kontoret. Pulsen slo hardere jo nærmere han kom skrivebordet hennes.

Thanos Stathakis var her. På kontoret sitt. På Manhattan.

Enda hun hadde vært vikar hos mannen i fem måneder, hadde hun aldri sett ham i virkeligheten, kun på utallige bilder på Internett. Bilder hvor han alltid var mer eller mindre avkledd, avslappet og omringet av en hel hær av supermodeller og skuespillerinner, mens de festet, drakk og levde den typen liv Alice knapt kunne forestille seg.

Den typen liv faren hennes hadde elsket. Den tanken burde ha vært en demper, men var det ikke. Hun var nesten forhekset av synet av ham i virkeligheten.

Thanos Stathakis var ikke bare en mann.

Han var en legende.

Han var berømt for sin suksess i forretningsverdenen. Sammen med broren hadde han på nytt forvandlet et selskap på sammenbruddets rand til et imperium. Men det var mer enn det. Thanos Stathakis lignet ikke noen hun noensinne hadde møtt. Det var lett å forstå hvorfor pressen var så besatt av ham.

Thanos var legemliggjøringen av høy, mørk og kjekk. Han var bredskuldret, med smale hofter, og styrken og karismaen fylte hvert eneste mektige skritt. Han hadde på seg marineblå dress og kritthvit skjorte, som fremhevet brunfargen. Øynene var karamellfargede og omkranset av tykke sorte vipper. Han så virkelig ut som en finansfyrste og milliardær, bortsett fra det bustete håret.

Hun klarte ikke å la være å stirre, ikke engang da blikket hans fanget hennes. Det gikk flere lange, fengslende sekunder.

Leppene hans formet noe som kunne være et smil, eller noe mer hånlig, og så kom han nærmere skrivebordet hennes, og Alice holdt pusten.

«Du er vikaren?»

Det rykket henne tilbake til virkeligheten og hvem hun var. Vikaren! Akkurat som om hun ikke hadde sørget for at livet hans gikk prikkfritt de siste fem månedene, mens den vanlige assistenten hans hadde permisjon.

«Alice, ja.»

«Alice.» Han nikket som om det ikke betød noe, og glemte sikkert navnet hennes igjen umiddelbart.

Men han snudde seg ikke og gikk. Han fortsatte å stirre på henne, og pulsen hennes gikk raskere. Hun måtte minne seg på at han vanligvis hang sammen med glamorøse modeller, og at det ikke var noe ved det heller vanlige ansiktet hennes som kunne få ham til å stirre slik. Nei, det måtte være en annen grunn til at han så henne inn i øynene.

Han blunket og holdt øynene lukket et halvsekund, før han igjen åpnet dem og ga henne et gjennomborende, intenst blikk.

«Skriv ut mappen til P & A Industrier. Jeg har et møte om ti minutter.»

Han snudde på hælen og strente mot kontoret til venstre, et kontor hun bare hadde vært inne på en gang eller to siden hun begynte der. Det var kontoret hans, og han hadde ikke vært i New York mens hun jobbet for Stathakis Corp.

Det var den siste dråpen som trakk Alice tilbake til virkeligheten.

Flere år tidligere hadde hun stirret like fengslet inn i en annen manns øyne, noe som hadde endt i katastrofe. Hun hadde falt fullstendig for Clintons flørting og lært leksen sin. Hun skulle aldri falle for en sjarmerende mann igjen. Og Thanos Stathakis var ikke på Clintons nivå. Thanos var … større og på en måte farligere.

Hun reiste seg og fulgte etter ham inn på kontoret hans. «Et møte, sir?»

Rommet hadde, som resten av bygget, et skandinavisk preg, med lyse tremøbler, lyse vegger og kremfarget gulvteppe. Skrivebordet hans sto mot en vegg med et dyrt kunstverk, og på andre siden, med en praktfull utsikt mot Manhattan, var et møtebord med plass til tjueto mennesker.

«Mmm …» Han ristet av seg jakken og slengte den over stolryggen. Bevegelsen fremhevet de brede skuldrene og sterke armene. Leppene hennes gled fra hverandre, og hun stirret, og hun visste at hun stirret, men for første gang i sitt liv, klarte ikke Alice å gjenvinne selvkontrollen.

«Du vet, den typen arrangement hvor folk møtes på samme sted, til samme tid, for å diskutere avtalte temaer», sa han slepent og ga henne et syndefylt smil.

Hun blunket skamfullt. «Jeg vet hva et møte er», sa hun mykt. Ertingen hans antente tusen branner inni henne. «Jeg mente bare at det ikke står på timeplanen din.»

Noe gnistret i blikket hans, kanskje triumf eller vaktsomhet, og så nikket han bryskt. «Det ble avtalt i morges. Kosta Carinedes var tilfeldigvis i New York, så jeg tenkte at det var en god anledning til å … treffe ham.»

Alice nikket. «Greit. Hvor mange mennesker deltar i møtet?» Hun begynte å tenke på hvor raskt hun kunne få bestilt bevertning og hvor mange kopier av dokumentene hun måtte skrive ut.

«Bare ham og meg. Og deg», la han til. «I tilfelle jeg trenger noe underveis.»

Hun nikket. «Jeg får kjøkkenet til å sende opp noen smørbrød …»

«Det trengs ikke. Bare kaffe. Sterk og svart.»

Alice nikket igjen. Hun husket notatene da hun begynte, som fortalte hvordan Thanos Stathakis likte kaffen sin.

«Greit.»

«Du skriver ut dokumentet?»

Hun nikket. «Ja, sir.»

Hun var nesten ved døren da stemmen hans stanset henne. «Alice?»

Hun snudde seg mot ham igjen og så rynken i pannen hans. «Jeg liker ikke å bli kalt ’sir’.»

«Jeg beklager, si …»

«Thanos», insisterte han.

«Thanos.» Navnet hans var fortryllende på leppene hennes. Hun fikk umiddelbart lyst til å si det igjen. Hun gjentok det taust da hun skrev ut dokumentet for ham, og hun lagde en kanne gresk kaffe som hun bar til kontoret hans. Han satt i en telefonsamtale da hun kom inn. Hun la frem dokumentene og forsøkte å overse at det kilte nedover ryggraden da hun hørte de greske ordene renne ut av ham.

Hun forlot kontoret uten å legge merke til hvordan blikket hans fulgte henne. Så hentet hun laptopen sin og en flaske vann før hun vendte tilbake til møtebordet.

Da hun kom inn denne gangen, var telefonsamtalen over. «Broren min tror noen ganger at jeg ikke klarer å knyte skoene mine uten ham», sa han muntert. Han reiste seg, strakte armene i været og dro en hånd gjennom håret.

Denne mannen var så selvsikker, og Alice misunte ham det. Hun hadde slitt for å fremstå sterk og rolig, som om hun hadde lagt sårene fra fortiden bak seg, men visste at hun stort sett virket kald og distansert, selv om det skyldtes et behov for å beskytte det altfor sårbare hjertet sitt.

Det virket usannsynlig at Thanos noensinne hadde tvilt på seg selv.

Men det var ikke bare selvsikkerhet han utstrålte. Det var besluttsomhet. Den var så sterk at hun et øyeblikk frøs fast i gulvet, selv om hun visste at hun burde gå tilbake til skrivebordet sitt og vente på Kosta Carinedes’ ankomst.

«Er det noe jeg bør vite om før møtet?» spurte hun fordi hun ikke hadde lyst til å forlate kontoret hans.

«Nei. Det er en enkel sak. Han har noe jeg vil ha, og jeg planlegger å kjøpe det tilbake i dag.»

Ordene var bryske, ansiktet forretningsmessig.

«Jeg regner med at møtet vil være raskt overstått.»

«Greit.» Alice sjekket at alt var klart, og uten å se på Thanos, vendte hun tilbake til sin egen arbeidsplass.

Knappe fem minutter senere plinget heisen, og en mann kom ut. Han var eldre enn Alice hadde forventet, med rynkete ansikt og et vennlig smil. Håret hans var grålig, kroppen litt foroverbøyd, og han var ikledd skreddersydd dress og dyre skinnsko.

«Stathakis?» sa han da han kom mot Alice.

«Denne veien, sir.» Hun reiste seg og gestikulerte mot Thanos’ kontor. Hun banket på døren to ganger før hun skjøv den opp og gikk til side så den eldre greske mannen kunne gå inn først.

Hun så at Thanos’ ble anspent, og besluttsomheten hun hadde merket tidligere, ble en påtakelig kraft i rommet.

Kosta snakket først, på gresk, og Thanos svarte på morsmålet sitt før han gikk over til engelsk.

«Alice, assistenten min, snakker ikke gresk.»

Kosta trakk på skuldrene. «Kanskje du kan fortelle hvorfor du har tilkalt meg?»

Det var en talende kommentar. Thanos Stathakis var mektig nok til å tilkalle hvem som helst.

«Vet du ikke det?»

«Jeg antar at det har med P & A å gjøre?»

Thanos’ blikk var direkte. «Ja.» Han gestikulerte mot bordet. «Sett deg.»

Den eldre mannen nølte et øyeblikk før han gjorde som han fikk beskjed om. Han satte seg på den ene siden av bordet og tok en slurk av kaffen mens Thanos satte seg ved enden.

«Du har fått tilbudet mitt?» Selvsikkerheten var sterkt tilbake. Alice stirret på Thanos i det skjulte da hun satte seg ved den andre enden av møtebordet, og åpnet laptopen og et nytt Word-dokument for å ta notater.

«Advokaten min fortalte om det», kommenterte den eldre mannen.

«Og?»

Kosta pustet sakte ut. «Besvarte ikke tausheten min spørsmålet ditt?»

Alices blikk gikk automatisk til Thanos. Han svarte ikke på Kostas spørsmål. «Taushet kan bety så mangt.»

Kostas lepper strammet seg. «Ikke i dette tilfellet.»

«Du ønsker å selge.» Det var et spørsmål som hørtes mer ut som en erklæring.

«Til den rette kjøper, ja.» Kosta tok enda en slurk av kaffen.

Alices hender hang over tastaturet.

«Du er klar over at firmaet ditt inneholder deler av mitt firma?»

Kostas blikk smalnet. «Jeg kjøpte Petó fra deg og broren din for mange år siden. Alle krav du måtte ha på det, ble overført til meg den dagen.»

Alice så Thanos knytte neven så hardt under bordet at knokene ble hvite.

«Men du må kvitte deg med firmaet ditt», sa Thanos sakte, omhyggelig, uten antydning til følelser.

«Hvorfor må jeg det?»

«Fordi du er ugift, du har ingen barn eller barnebarn, og P & A er et familieselskap. Du vil ikke børsnotere det, ei heller vil du ønske at det blir splittet opp og solgt etter din død.»

Alice bet seg i leppen. Medfølelsen med den eldre mannen skylte gjennom henne.

«Mitt selskaps skjebne angår ikke deg.»

Thanos’ blikk smalnet, og Alice hjerte rykket til. Enda så kjekk han alltid var, var han utrolig fascinerende akkurat nå, så overveldende og forretningsmessig.

Thanos holdt Kostas blikk lenge, en muskel strammet seg i kjeven hans. «Overskuddet ditt har gått ned de siste to årene.»

«Det er tøffe tider.»

«Nei, det er ikke det», svarte Thanos hardt. «Du taper markedsandeler, og du vet ikke hvordan du skal komme tilbake.»

Det gnistret i Kostas blikk. «Tror du jeg kom hit for en irettesettelse?»

Thanos ga seg ikke. «Jeg sier ingenting som du ikke allerede vet. Hvis du ikke agerer, vil selskapet ditt forsvinne. Tusenvis av mennesker vil miste jobbene sine. Bare fordi du er for sta til å gjøre det du må.»

Kosta var totalt avvisende. «Mitt selskap. Mitt problem.»

Thanos rettet seg opp. Ansiktet var beinhardt. «Jeg solgte kanskje Petó til deg, men har aldri sluttet å se det som mitt. Du innlemmet det i selskapet ditt, og det betyr at jeg bryr meg om selskapet ditt også. Selg meg P & A, så skal jeg sørge for at arven etter deg består.»

Kosta lo vantro. «Tror du at jeg ville overlate selskapet mitt til deg?»

«Hvorfor ikke?» Spørsmålet var enkelt nok, men Alice hørte den harde undertonen. Thanos smilte anstrengt, kroppen utstrålte raseri.

«Fordi du er din fars sønn, og jeg vil ikke at familiearven min skal trekkes ned i skitten.»

Alice snappet etter pusten, overrasket over hvor fornærmet hun ble over den skarpe anklagen. Thanos hørte det tydeligvis og så på henne. Blikkene deres møttes, og medfølelsen skjøt gjennom henne.

«Jeg vet at du ikke er som ham», sa Kosta raskt. «Du er annerledes. Men muligheten for skandale er der allikevel. Jeg kan ikke åpne avisen uten å se bilder av deg. Du drikker altfor mye, fester altfor mye, og ligger med alle kvinner du kommer over. Ryktet ditt som Europas playboyprins er nesten en for mild beskrivelse.»

Thanos’ ansikt var beinhardt. «Og hva har livsstilen min med dette å gjøre? Tror du det påvirker evnen min til å lede selskapet ditt?»

«Jeg tror ingen er bedre egnet enn deg», svare Kosta. «Du har en naturlig forretningsevne som jeg alltid har misunt deg. Selv som liten gutt, da du alltid hang etter bestefaren din, hadde du mer sunn fornuft enn han og jeg til sammen.»

«Jeg lærte av den beste», vedgikk Thanos.

«Ja. Nicholas var en av de beste mennene jeg noensinne har kjent.» Kosta lente seg forover. «Jeg har alltid respektert ham, likt ham. Det faren din gjorde …»

Den samme muskelen strammet seg i Thanos’ kinn. «Det er irrelevant. Jeg har forsont meg med det for lengst.»

«Har du?» Kostas blikk virket mistroisk, men han sa ikke mer, bare tok en slurk av kaffen.

«Bestefaren din og jeg kom fra forskjellige generasjoner. Ting var annerledes. Foreldrene våre, og vi, verdsatte familie. Gammeldagse verdier. Vi likte at ting var respektable. Et håndtrykk var like bra som en kontrakt.» Alice så lengselen i blikket hans. «Verden er annerledes nå. Kanskje er jeg en fortidslevning som det ikke er plass til lenger. Men hvis du tror at jeg lar selskapet mitt falle i hendene på en mann som mener forføring av kvinner er en sport, vet du ingenting om hva dette selskapet betyr.»

Thanos holdt Kostas blikk. Ingen av mennene ga seg, og det føltes som om Alice forstyrret et veldig personlig øyeblikk.

«Ingen vil jobbe hardere for P & A enn meg», lovte Thanos til slutt.

«Kanskje det», svarte Kosta. «Men jeg vil ikke selge til deg.»

Alice lukket øynene et øyeblikk, mer opptatt av resultatet av dette møtet enn hun hadde trodd var mulig.

«Jeg godtar ikke et nei.»

«Du liker ikke å få nei fra noen. Det er derfor du har lyktes så godt med å reparere skaden din far forårsaket. Men det forandrer ikke svaret mitt. Jeg vil ikke selge P & A til en mann som deg, Thanos Stathakis. Ikke for det dobbelte av hva du tilbyr, ikke for noe. Ikke før du blir voksen.»

*

Alice satt med en halvspist sandwich og bladde gjennom haugen av regninger. Det sto lite til disposisjon på kredittkortet, og det ville på langt nær dekke morens siste sykehusinnleggelse.

Hjertet trakk seg sammen da hun husket hvordan de løp gjennom korridorene med moren og hvordan blodproppen nesten hadde tatt livet av henne.

Jane Smart hadde overlevd, mot alle odds, men lå nå i koma.

Alice snudde enda en regning, kvalmen fylte henne. Hvordan skulle hun noensinne få betalt dette?

Hun var så oppslukt av egen økonomi at hun ikke hørte døren til Thanos’ kontor åpne seg. Hun hørte ham ikke heller før han nærmest tårnet over henne.

Sjenert la hun en hånd over regningene.

«Trenger du noe, sir?»

Denne gangen sa han ingenting på den høflige tiltalen. Han var dyster. Grublende. Enda mer besluttsom etter at Kosta hadde forlatt kontoret. «Hva syntes du om Kosta Carinedes?»

Spørsmålet overrasket Alice. «På hvilken måte?»

«På alle måter. Så han ut til å mene alvor om ikke å ville selge til meg?»

Alice fanget underleppen mellom tennene og gnagde ettertenksomt på den. «Jeg vet ikke hvorfor han skulle lyve», sa hun.

«Ikke jeg heller. Jeg har tross alt tilbudt ham godt over markedspris for selskapet. Han er en tosk som vender det ryggen.»

«Kanskje han ikke egentlig ønsker å selge?»

«Han vet at han må.» Han ristet på hodet. «Han er bare sta.»

Alice nikket og vendte ettertenksomt tilbake til skrivebordet sitt. Tross alt hadde den gamle mannen hatt et poeng. Thanos var en beryktet rundbrenner. Han festet hele tiden, uten at det betød noe. Alt han rørte ved, ble til gull. Det måtte da være viktigere når det gjaldt overtakelsen av et selskap?

«Kanskje han forandrer mening», sa hun og kikket opp på ham. Han stirret ut av vinduet med et uleselig ansiktsuttrykk.

«Jeg tror ikke det.»

«Da må du bare få ham til å gjøre det», sa hun stille og vendte tilbake til regningene. Hun tok opp den neste med en rynke i pannen, og merket ikke at han holdt øye med henne.

*

Thanos betraktet den høflige assistenten sin ettertenksomt. Hun var frittalende og upåvirket. I motsetning til de fleste andre kvinner anstrengte hun seg ikke for å rose eller tilfredsstille ham. Det virket som hun knapt merket at han var en mann. Det var uvanlig for ham å treffe en kvinne som ikke reagerte på den vanlige måten.

Det var fascinerende.

Hun var vakker, selv om hun så ut til å bruke lite tid på utseendet. Drakten var gammel og uformelig, og skjulte alle former hun måtte ha. Håret var silkemykt og fyldig, og sikkert langt, men ettersom det var oppsatt, var det umulig å se. Alt ved henne fremsto som fornuftig. Enkelt. Forretningsmessig.

Blikket hans sank lavere, til hendene som bladde gjennom en bunke papirer, røde, med FORFALT påskrevet på toppen. Han ble nysgjerrig.

«Hva gjør du?» spurte han.

Hun kikket opp på ham med en rynke i pannen, nesten som hun trodde at han hadde gått.

«Jeg følger opp noen privatsaker. Det er lunsjpausen min.»

Han kikket på klokken. «Det er slutten på dagen.»

«Jeg rakk det ikke tidligere.» Det virket som hun var redd han skulle bli sint og irettesette henne. Det var unødvendig. Selv om hun bare var en vikar, og han ikke hadde vært i New York på nesten et år, visste Thanos at Alice jobbet hardere enn de fleste faste assistentene.

Hun jobbet lange dager, og selv om arbeidsmengden hans var utmattende, sørget hun allikevel for at forretnings- og privatlivet hans gikk knirkefritt.

Hvis privatflyet trengte drivstoff, sendte han Alice en e-post. Gaver som måtte kjøpes, ordnet Alice. Noe som hadde med leilighetene hans å gjøre? Alice. Hun overvåket alle sider av livet hans, men det var først i dag at de endelig møttes.

Og han visste ingenting om henne.

Hvorfor plagde det ham? Han visste ikke. Stathakis Corp hadde nesten tretti tusen ansatte verden rundt. En kvinne burde ikke interessere ham slik.

Men allikevel støttet han hoften mot kanten av skrivebordet hennes og studerte regningene med økt interesse. Hun flyttet urolig på dem.

Så han visste en ting om henne.

Hun var dårlig til å håndtere penger. Det måtte hun være, med tanke på vikarlønnen for en lederassistent på dette nivået.

«Trengte du noe mer, sir?»

Hun sa det uten å se på ham, men han så fingrene hennes skjelve lett da hun skjøv regningene under noen andre papirer og grep etter sandwichen.

Han rettet seg opp med en rynke i pannen. «Nei.» Rynken i pannen forsvant ikke da han gikk mot døren.

«Hvor lenge planlegger du å bli i New York?»

Spørsmålet overrasket ham. Thanos likte aldri å være noe sted lenge. Han hadde ankommet Manhattan dagen før og hadde forventet å bli ferdig med forretningene her på tjuefire timer. Nå ante han ikke når han ville komme seg ut av byen.

«Jeg vet ikke.»

Det ble stille et øyeblikk. «Så da sees vi i morgen?»

Han snudde seg mot henne, men det var ingen varme i ansiktet hennes. Faktisk forsto han ikke om hun hadde spurt fordi hun var nysgjerrig eller engstelig, men begge deler ga ham en trang til å le.

I stedet nikket han stivt. «Ja. God kveld, Alice.»

